ΑΠΟΦΑΣΗ ΤΗΣ ΕΠΙΤΡΟΠΗΣ της 9ης Σεπτεμβρίου 1994 για την οργάνωση προσωρινής πειραματικής προσπάθειας για τη διάθεση σπόρων προς σπορά χύμα στον τελικό καταναλωτή (Κείμενο που παρουσιάζει ενδιαφέρον για τον ΕΟΧ) (94/650/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 66/401/ΕΟΚ του Συμβουλίου της 14ης Ιουνίου 1966 περί εμπορίας σπόρων προς σπορά κτηνοτροφικών φυτών (1), όπως τροποποιήθηκε τελευταία από την οδηγία 92/19/ΕΟΚ της Επιτροπής (2), και ειδικότερα το άρθρο 13α,

την οδηγία 66/402/ΕΟΚ του Συμβουλίου της 14ης Ιουνίου 1966 περί εμπορίας σπόρων σιτηρών προς σπορά (3), όπως τροποποιήθηκε τελευταία από την οδηγία 93/2/ΕΟΚ της Επιτροπής (4), και ειδικότερα το άρθρο 13α,

Εκτιμώντας:

ότι, βάσει των διατάξεων των ανωτέρω οδηγιών, οι σπόροι προς σπορά μπορούν να διατεθούν στην αγορά μόνο σε σφραγισμένες συσκευασίες που φέρουν διάταξη κλεισίματος και σήμανση-

ότι οι συνηθισμένες πρακτικές εμπορίας των σπόρων προς σπορά και ειδικότερα οι μέθοδοι μεταφοράς υπό μορφή χύμα φορτίων στον τελικό καταναλωτή απαιτούν την απλοποίηση των διατάξεων που έχουν σχέση με τη διάταξη κλεισίματος και με τη σήμανση των συσκευασιών-

ότι έχει διαπιστωθεί ότι η διάθεση των σπόρων προς σπορά χύμα στον τελικό καταναλωτή μπορεί να επιφέρει σημαντική εξοικονόμηση κόστους σε σχέση με τη συσκευασία, το υλικό συσκευασίας και της επακόλουθης διάθεσης-

ότι έχει επίσης διαπιστωθεί ότι η εμπορία των σπόρων προς σπορά χύμα στον τελικό καταναλωτή δεν έχει δυσμενή επίδραση στην ποιότητα των σπόρων προς σπορά σε σύγκριση με το επίπεδο ποιότητας που έχει επιτευχθεί βάσει του παρόντος συστήματος-

ότι τα στοιχεία αυτά δεν μπορούν να επιβεβαιωθούν σε κοινοτικό επίπεδο, βάσει των διαθέσιμων πληροφοριών-

ότι είναι, επομένως, χρήσιμο να οργανωθεί μία προσωρινή πειραματική προσπάθεια βάσει καθορισμένων όρων με στόχο να υπολογισθεί αν τα ανωτέρω στοιχεία μπορούν να επιβεβαιωθούν σε κοινοτικό επίπεδο-

ότι οι όροι της πειραματικής αυτής προσπάθειας πρέπει να καθοριστούν με τέτοιο τρόπο ώστε να επιτραπεί η συλλογή του μέγιστου δυνατού αριθμού στοιχείων σε κοινοτικό επίπεδο, με σκοπό να εξαχθούν τα κατάλληλα συμπεράσματα για πιθανές μελλοντικές τροποποιήσεις των κοινοτικών διατάξεων-

ότι, για το σκοπό της πειραματικής προσπάθειας, τα κράτη μέλη πρέπει να απαλλαγούν από ορισμένες υποχρεώσεις που αναφέρονται στις σχετικές οδηγίες-

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής των Σπόρων και των Γεωργικών Δενδροκηπευτικών και Δασικών Φυτών προς Φύτευση,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Οργανώνεται, σε κοινοτικό επίπεδο, μία προσωρινή πειραματική προσπάθεια βάσει των όρων που καθορίζονται στο άρθρο 2, με σκοπό να υπολογιστεί εάν η εμπορία των σπόρων προς σπορά χύμα στον τελικό καταναλωτή μπορεί να επιφέρει εξοικονόμηση κόστους σε σχέση με τη συσκευασία, το υλικό συσκευασίας και της επακόλουθης διάθεσης χωρίς δυσμενείς συνέπειες για την ποιότητα των σπόρων προς σπορά που προσφέρονται στον τελικό καταναλωτή.

Άρθρο 2

Οι όροι που αναφέρονται στο άρθρο 1 είναι οι ακόλουθοι:

α) η πειραματική προσπάθεια περιορίζεται στους πιστοποιημένους σπόρους όλων των κατηγοριών των

- κτηνοτροφικών μπιζελιών,

- φουλιών,

- σιτηρών, εκτός από το καλαμπόκι-

β) τα εμπορευματοκιβώτια από τα οποία οι αποθηκευμένοι σπόροι προς σπορά θα διατεθούν στον τελικό καταναλωτή πρέπει να περιέχουν σπόρους προς σπορά οι οποίοι έχουν τελικά πιστοποιηθεί καταλλήλως σύμφωνα με τις απαιτήσεις της οδηγίας 66/401/ΕΟΚ ή της οδηγίας 66/402/ΕΟΚ-

γ) οι εν λόγω σπόροι προς σπορά διατίθενται άμεσα στον τελικό καταναλωτή-

δ) το εμπορευματοκιβώτιο που χρησιμοποιήθηκε από τον τελικό καταναλωτή μέσα στο οποίο έχουν τοποθετηθεί οι εν λόγω σπόροι προς σπορά πρέπει να σφραγίζεται μετά την πλήρωσή του-

ε) με την επιφύλαξη του άρθρου 19 παράγραφος 1 της οδηγίας 66/401/ΕΟΚ ή του άρθρου 19 παράγραφος 1 της οδηγίας 66/402/ΕΟΚ, όπου είναι απαραίτητο, γίνονται επίσημες δειγματοληψίες, τουλάχιστον τυχαία, κατά την πλήρωση των εμπορευματοκιβωτίων που αναφέρονται στο ανωτέρω στοιχείο δ)-

στ) οι πληροφορίες που αναγράφονται στην επίσημη ετικέτα περιλαμβάνονται επίσης σε ένα έγγραφο που θα παραδίδει ο προμηθευτής στον καταναλωτή.

ζ) οι ποσότητες σπόρων προς σπορά που διατίθενται στην αγορά χύμα κοινοποιούνται από τον προμηθευτή στην κατάλληλη αρχή πιστοποίησης στο τέλος κάθε ημερολογιακού έτους-

η) η αρχή πιστοποίησης εποπτεύει την πειραματική προσπάθεια-

θ) όταν ένα κράτος μέλος παίρνει μέρος στην πειραματική προσπάθεια ένα ποσοστό των δειγμάτων που αναφέρονται στο ανωτέρω στοιχείο ε) παρέχονται από το κράτος μέλος για κοινοτικές συγκριτικές δοκιμές.

Άρθρο 3

Τα κράτη μέλη που παίρνουν μέρος στην πειραματική προσπάθεια απαλλάσσονται από τις διατάξεις των άρθρων 9 και 10 της οδηγίας 66/401/ΕΟΚ ή από το άρθρο 9 και 10 της οδηγίας 66/402/ΕΟΚ.

Άρθρο 4

1. Κάθε κράτος μέλος μπορεί να λάβει μέρος στην πειραματική προσπάθεια.

2. Τα κράτη μέλη κοινοποιούν στην Κοινότητα εάν έχουν αποφασίσει να λάβουν μέρος στην πειραματική προσπάθεια.

3. Τα κράτη μέλη αποστέλλουν στην Επιτροπή και στα άλλα κράτη μέλη, πριν από το τέλος κάθε χρόνου, εκθέσεις για την πρόοδο της πειραματικής προσπάθειας.

4. Η πειραματική προσπάθεια αρχίζει την 1η Σεπτεμβρίου 1994 και τελειώνει στις 31 Δεκεμβρίου 1997. Τα κράτη μέλη μπορεί να αποφασίσουν να διακόψουν τη συμμετοχή τους στην πειραματική προσπάθεια πριν από τις 31 Δεκεμβρίου 1997 εάν θεωρούν ότι η εφαρμογή της πειραματικής προσπάθειας μπορεί να έχει δυσμενή επίπτωση στην ποιότητα των σπόρων προς σπορά. Πληροφορούν αμέσως τα άλλα κράτη μέλη και την Επιτροπή.

Άρθρο 5

Η παρούσα απόφαση απευθύνεται στα κράτη μέλη.

Βρυξέλλες, 9 Σεπτεμβρίου 1994.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. 125 της 11. 7. 1966, σ. 2298/66.

(2) ΕΕ αριθ. L 104 της 22. 4. 1992, σ. 61.

(3) ΕΕ αριθ. 125 της 11. 7. 1966, σ. 2309/66.

(4) ΕΕ αριθ. L 54 της 5. 3. 1993, σ. 20.